5 बरस बाद सरकार को याद आया कि राहुल तो विदेशी नागरिक हैं!
एक बार फिर कांग्रेस अध्यक्ष राहुल गांधी की नागरिकता सवालों के घेरे में है। शासन के पांच बरस और चुनाव के चार चरण बीतने के बाद मोदी सरकार को अचानक याद आया है कि राहुल से उसकी नागरिकता के बारे में पूछताछ की जाए।
ख़बर है कि केंद्रीय गृह मंत्रालय ने बीजेपी नेता सुब्रमण्यम स्वामी की शिकायत को आधार बनाते हुए राहुल को नोटिस जारी कर दिया है। सुब्रमण्यम स्वामी एक लंबे समय से राहुल की नागरिकता पर सवाल उठाते रहे हैं। गृह मंत्रालय ने इस बारे में राहुल से एक पखवाड़े के भीतर उनका ‘तथ्यात्मक रुख’ पूछा है। यानी कहा जा सकता है कि और पंद्रह दिन में चुनाव का आखिरी दौर आ जाएगा और यह मामला भी अन्य कई सवालों की तरह सुलझने की बजाय आरोप-प्रत्यारोप के बीच महज़ एक चुनावी मुद्दा या हथकंडा बनकर रह जाएगा।
सरकार का पक्ष
गृह मंत्रालय ने एक पत्र में कहा कि उसे भाजपा सांसद सुब्रमण्यम स्वामी की ओर से अर्जी मिली है। उसमें कहा गया है कि राहुल गांधी ब्रिटेन में 2003 में पंजीकृत कंपनी बैकऑप्स लिमिटेड के डायरेक्टर्स में शामिल थे।
मंत्रालय के अनुसार, स्वामी का कहना है कि ब्रिटिश कंपनी के 10 अक्टूबर, 2005 और 31 अक्टूबर, 2006 को भरे गए वार्षीक टैक्स रिटर्न में गांधी की जन्म तिथि 19 जून, 1970 बतायी गई है। उसमें गांधी को ब्रिटिश नागरिक बताया गया है।
सोमवार को जारी नोटिस के अनुसार, इसके अलावा 17 फरवरी, 2009 को इस कंपनी की परिसमापन अर्जी में भी आपकी नागरिकता ब्रिटिश बतायी गई है। आपसे अनुरोध किया जाता है कि इस संबंध में आप एक सप्ताह के भीतर अपना तथ्यात्मक रूख मंत्रालय के समक्ष स्पष्ट करें।
असल मुद्दों से ध्यान हटाने का प्रयास : कांग्रेस
उधर राहुल गांधी को नोटिस जारी किए जाने के बाद कांग्रेस ने प्रधानमंत्री नरेंद्र मोदी पर निशाना साधते हुए कहा कि राहुल जन्मजात भारतीय नागरिक हैं, लेकिन ‘फर्जी विमर्श’ के जरिये बेरोजगारी एवं कृषि संकट जैसे असल मुद्दों से ध्यान भटकाने का प्रयास किया जा रहा है।
पार्टी के मुख्य प्रवक्ता रणदीप सुरजेवाला ने संवाददाताओं से कहा, ‘‘पूरी दुनिया जानती है कि राहुल जन्मजात भारतीय नागरिक हैं। मोदी जी के पास बेरोजगारी, कृषि संकट और कालेधन के मुद्दों पर कोई जवाब नहीं है। ऐसे में वह ध्यान भटकाने के लिए अपनी सरकार के माध्यम से फर्जी विमर्श गढ़ रहे हैं।’’
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva